PRILOGA

V skladu s Prilogo XVI-B k Sporazumu morajo biti za zaključek faze 1 izpolnjene naslednje zahteve iz poglavja 8 o javnih naročilih:

(1) izvajanje naslednjih določb Sporazuma: (a) člen 143(2); (b) člen 144;

(2) dogovor o strategiji reform iz člena 145 Sporazuma.

Zahteva (1)(a)

V zvezi s prvim delom prve zahteve člen 143(2) Sporazuma določa, da:

„Gruzija določi zlasti:

(a) izvršilni organ na centralni državni ravni, katerega naloga je zagotavljanje skladne politike na vseh področjih, povezanih z javnimi naročili, in njeno izvajanje. Ta organ olajšuje in usklajuje izvajanje tega poglavja ter vodi proces postopnega približevanja pravnemu redu Unije, kot je določeno v Prilogi XVI-B k Sporazumu;

(b) nepristranski in neodvisen organ, katerega naloga je pregled odločitev naročnikov ali drugih subjektov pri oddaji naročil. ‚Neodvisen‘ v tem kontekstu pomeni, da je zadevni organ javni organ, ločen od vseh naročnikov in gospodarskih subjektov. Odločitve tega organa so lahko predmet sodne presoje.“

Zahteva v skladu s členom 143(2)(a) Sporazuma je bila izpolnjena 23. aprila 2014 z odlokom št. 306 vlade Gruzije.

Izvršilni organ na centralni državni ravni Gruzije, ki je zadolžen za zagotavljanje skladne politike na vseh področjih, povezanih z javnimi naročili, in njeno izvajanje, je državna agencija Gruzije za javna naročila (v nadaljnjem besedilu: državna agencija za javna naročila). Državna agencija za javna naročila je neodvisen pravni subjekt javnega prava, ki je pooblaščen za zagotavljanje skladnosti z določbami zakona o javnih naročilih in njihovo izpolnjevanje.

Državna agencija za javna naročila je bila ustanovljena z odlokom št. 223 z dne 5. junija 2001 predsednika Gruzije, ki temelji na zakonu o javnih naročilih, ki ga je 9. decembra 1998 sprejel gruzijski parlament. Državna agencija za javna naročila se je pozneje združila z gruzijsko agencijo za konkurenco. Po podpisu Sporazuma, da bi bile v celoti izpolnjene njegove zahteve, sta bili državna agencija za javna naročila in gruzijska agencija za konkurenco razdeljeni na dve ločeni instituciji. Skladno je bil sedanji status državne agencije za javna naročila določen z odlokom št. 306 z dne 23. aprila 2014 vlade Gruzije.

Dejavnosti državne agencije za javna naročila urejajo ustava Gruzije, mednarodni sporazumi, vključno s Sporazumom, ter gruzijsko pravo in statut državne agencije za javna naročila. Državni nadzor nad dejavnostmi državne agencije za javna naročila izvaja vlada Gruzije. Vlada Gruzije prav tako odobri strukturo in statut državne agencije za javna naročila.

Predsednika državne agencije za javna naročila imenuje in odstavi predsednik vlade Gruzije.

Osebje državne agencije za javna naročila se zaposli in napreduje v skladu z gruzijskim zakonikom o delovnih razmerjih. Skupno število stalno zaposlenih je trenutno 123, 22 uslužbencev pa je zaposlenih na podlagi pogodbe za določen čas, kar se zdi ustrezno glede na funkcije, ki jih državna agencija za javna naročila trenutno opravlja.

Državna agencija za javna naročila si je ustvarila velik ugled v gruzijski državni upravi ter pri mednarodnih finančnih institucijah, donatorski skupnosti in mednarodnih deležnikih z učinkovitim in uspešnim izvajanjem svojih dolžnosti in odgovornosti. Državna agencija za javna naročila igra osrednjo vlogo pri olajševanju in usklajevanju izvajanja obveznosti iz Sporazuma ter vodi proces postopnega približevanja pravnemu redu Unije, kot je določeno v Prilogi XVI-B k Sporazumu. Državna agencija za javna naročila ima zmogljivosti za učinkovito podporo razvoju sistema javnih naročil (vključno s pravnim okoljem in celotnim ekološkim sistemom) v Gruziji.

Obseg funkcij, ki jih gruzijski zakon podeljuje državni agenciji za javna naročila, zajema splošne zahteve, ki se v mednarodni praksi priporočajo za take institucije, da bi se podprlo izboljšanje pravnega okvira in okrepila operativna zmogljivost na ravni javnih naročnikov in gospodarskih subjektov. Državna agencija za javna naročila ustrezno izvaja regulativno funkcijo, funkcijo spremljanja, funkcije usposabljanja in službo za podporo.

Dodatne funkcije državne agencije za javna naročila so:

— spremljanje postopka javnega naročanja;

— priprava in izdaja podrejenih normativnih aktov, ki bodo urejali postopek javnega naročanja;

— preučevanje in analiza razmer v sistemu javnih naročil na podlagi poročil, prejetih od javnih naročnikov, ter predložitev predlogov vladi Gruzije za sprejetje ustreznih odločitev;

— priprava standardnih in posebnih programov usposabljanja in metodoloških orodij, ter organizacija seminarjev in usposabljanje za centralne organe in organe lokalne samouprave, predstavnike množičnih medijev in druge zainteresirane osebe;

— vzpostavljanje, posodabljanje in nadzorovanje enotne zbirke podatkov o javnih naročilih;

— zagotavljanje svetovalnih storitev javnim naročnikom;

— podpora uvedbi sodobnih informacijskih in komunikacijskih tehnologij v sistem javnih naročil;

— podpora delovanju enotnega elektronskega sistema javnih naročil in zagotavljanje pretoka elektronskih dokumentov v postopkih javnega naročanja;

— obravnavanje sporov, ki nastanejo med javnim naročanjem;

— nadzor zakonitosti postopkov javnega naročanja in določanje politike za urejanje postopkov javnega naročanja;

— vzdrževanje črnega in belega seznama;

— opredelitev predmeta javnega naročila in/ali njegova vključitev v sistem klasifikacije;

— izvedba konsolidiranih ponudb za nekatere predmete javnih naročil;

— priprava letnega poročila o dejavnostih in njegova predložitev vladi Gruzije do 15. maja vsako leto ter objava tega poročila na spletni strani državne agencije za javna naročila.

Zahteva v skladu s členom 143(2)(b) Sporazuma je bila izpolnjena 2. julija 2020 z zakonom Gruzije št. 6730.

Z zakonom Gruzije št. 6730 je bil odpravljen nekdanji revizijski organ „Svet za reševanje sporov“ (uradni prevod iz gruzijskega jezika) in ustanovljen nov neodvisen in nepristranski javni organ. Novoustanovljeni upravni organ bo deloval kot revizijski organ, kar zadeva pritožbe v zvezi z javnimi naročili, javno-zasebnimi partnerstvi in dejavnostmi na podlagi koncesij. Spremembe, uvedene z zakonom Gruzije št. 6730 so se nanašale tudi na vprašanja, povezana z oddajo naročil prek „poenostavljenega“ javnega naročanja (neposrednega javnega naročanja, javnega naročanja pri enem samem viru), npr. s postopkom za pridobitev odobritve državne agencije za javna naročila z namenom izvajanja transakcij v okviru javnega naročanja prek „poenostavljenega“ javnega naročanja „v nujnih primerih“.

Določbe zakona Gruzije št. 6730 zagotavljajo ustrezna jamstva v zvezi z neodvisnostjo in nepristranskostjo, kot zahteva člen 143(2)(b) Sporazuma.

Zahteva (1)(b):

V zvezi z drugim delom prve zahteve v skladu s členom 144 Sporazuma pogodbenici spoštujeta niz temeljnih standardov za oddajo vseh naročil, kot je določeno v odstavkih 2 do 15 navedenega člena o objavi, oddaji naročil in sodnem varstvu. Ti temeljni standardi izhajajo neposredno iz pravil in načel javnega naročanja, kot jih določa pravni red Unije na področju javnega naročanja, vključno z načeli nediskriminatornosti, enake obravnave, preglednosti in sorazmernosti.

Ta načela so bila vključena v gruzijska pravila o javnih naročilih z uvedbo sistema elektronskega javnega naročanja leta 2010 in sprejetjem sprememb zakona o javnih naročilih z zakonom Gruzije št. 617 z dne 6. aprila 2017.

Gruzija je leta 2010 uvedla sistem elektronskega javnega naročanja z vzpostavitvijo tako imenovanega „GE-GP“ – gruzijskega „enotnega elektronskega sistema javnih naročil“. Od uvedbe sistema elektronskega javnega naročanja se 100 % javnih naročil v Gruziji izvaja prek elektronskega sistema javnega naročanja, kar zagotavlja preglednost in spodbuja konkurenco. Preglednost sistema elektronskega javnega naročanja je v celoti skladna z zahtevami Unije glede načel objavljanja, saj so vse informacije o obvestilih o javnih naročilih in oddaji javnih naročil popolnoma pregledne brez kakršnih koli omejitev.

Da bi izpolnila nekatere druge osnovne standarde iz člena 144 Sporazuma in obravnavala neskladnost zakona o javnih naročilih, je državna agencija za javna naročila pripravila osnutek sprememb zakona o javnih naročilih. Vlada Gruzije je predlagane spremembe odobrila decembra 2016 in jih nato posredovala parlamentu Gruzije. Te spremembe je parlament Gruzije sprejel 6. aprila 2017 z zakonom Gruzije št. 617. Spremembe so se nanašale na naslednje ključne usmeritve: (a) osnovna načela; (b) tehnične specifikacije in (c) roke.

(a) Sprememba zakona o javnih naročilih se je nanašala na člen 2(c) in člen 13 zakona o javnih naročilih, da bi se uvedli načeli enakega obravnavanja in sorazmernosti, ki nista bili izrecno omenjeni.

(b) Sprememba zakona o javnih naročilih se je nanašala na člen 12-1(6) zakona o javnih naročilih, da bi se uvedla uporaba splošnih opisov zmogljivosti, tehničnih in/ali funkcionalnih meril za opredelitev značilnosti zahtevanih gradenj, blaga ali storitev. V skladu z novo določbo bodo javni naročniki lahko pripravili specifikacije na podlagi meril glede zmogljivosti ter tehničnih in/ali funkcionalnih meril, kar bo omogočilo predložitev ponudb, ki odražajo raznolikost tehničnih rešitev na trgu. Posebej je bilo navedeno, da se pri pripravi razpisnih zahtev daje prednost merilom glede zmogljivosti in funkcionalnim merilom.

(c) S spremembo so bili uvedeni razumni časovni okviri za razpise za zbiranje ponudb in za seznanitev s pogoji oddaje ponudbe.

Spremembe zakona o javnih naročilih so začele veljati 19. julija 2017. Z novimi spremembami so se tudi podaljšali roki za predložitev ponudb, ki so pod pragovi Unije. Trenutno so roki za posamezno vrsto postopka, ki so pod pragovi Unije in nad njimi, naslednji:

Vrsta postopka Cilj Denarni prag Roki Elektronski razpis pogodbe o dobavi in storitvah od 5 000 GEL do 150 000 GEL 7 dni več kot 150 000 GEL 10 dni pogodbe o gradnjah od 5 000 GEL do 300 000 GEL 10 dni več kot 300 000 GEL 20 dni Nad pragovi Unije pogodbe o dobavi in storitvah 135 000 EUR in več 30 dni pogodbe o gradnjah 5 225 000 EUR in več

Zahteva (2):

V zvezi z drugo zahtevo faze 1 iz Priloge XVI-B k Sporazumu je potrebna odobritev načrta, kot je določeno v členu 145 Sporazuma. Člen 145(1) Sporazuma določa, da Gruzija pred začetkom postopnega približevanja Pridružitvenemu odboru v njegovi trgovinski sestavi predloži celovit načrt za izvajanje poglavja 8 naslova IV Sporazuma s časovno razporeditvijo in mejniki. Ta načrt, ki je v skladu s Sporazumom skladen s fazami in časovnim razporedom iz Priloge XVI-B, vključuje vse reforme v smislu približevanja pravnemu redu Unije in krepitve institucionalnih zmogljivosti.

Vlada Gruzije je 31. marca 2016 odobrila načrt z odlokom št. 536 „o načrtovanih spremembah na področju javnih naročil, predvidenih v skladu z obveznostmi med Gruzijo in EU v okviru sporazuma o poglobljenem in celovitem območju proste trgovine“. Navedeni odlok je bil spremenjen z odlokoma št. 154 z dne 22. januarja 2018 in št. 974 z dne 12. junija 2020 vlade Gruzije.

Ta načrt vključuje vse reforme v smislu približevanja pravnemu redu Unije in krepitve institucionalnih zmogljivosti ter je skladen s fazami in časovnim razporedom iz Priloge XVI-B k Sporazumu v skladu s členom 145 Sporazuma.